CELEX: 32020R1434
Language: fi
Date: 2020-10-09 00:00:00
Title: Komission asetus (EU) 2020/1434, annettu 9 päivänä lokakuuta 2020, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätösstandardin IFRS 16 osalta (ETA: n kannalta merkityksellinen teksti)

12.10.2020   
               
               
                  FI
               
               
                  Euroopan unionin virallinen lehti
               
               
                  L 331/20
               
            
         KOMISSION ASETUS (EU) 2020/1434,
         annettu 9 päivänä lokakuuta 2020,
         tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätösstandardin IFRS 16 osalta
         (ETA: n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kansainvälisten tilinpäätösstandardien soveltamisesta 19 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (1) ja erityisesti sen 3 artiklan 1 kohdan,
         sekä katsoo seuraavaa:
         
                     (1)
                  
                  
                     Tietyt kansainväliset tilinpäätösstandardit ja tulkinnat, jotka olivat voimassa 15 päivänä lokakuuta 2008, hyväksyttiin komission asetuksella (EY) N:o 1126/2008 (2).
                  
               
                     (2)
                  
                  
                     Covid-19-pandemia on aiheuttanut unionille ja sen taloudelle ennennäkemättömän ulkoisen häiriön, minkä vuoksi on tarvittu toimenpiteitä, joilla on mahdollisuuksien mukaan pyritty lieventämään kansalaisiin ja yrityksiin kohdistuvia kielteisiä vaikutuksia.
                  
               
                     (3)
                  
                  
                     Jäsenvaltiot ja unioni ovat toteuttaneet toimenpiteitä helpottaakseen yritysten taloudellista tilannetta, yksityisiin ja julkisiin maksulykkäysjärjestelyihin perustuvat maksuvapaat mukaan luettuina, estääkseen tarpeettomat konkurssit ja työpaikkojen menetykset ja tukeakseen nopeaa elpymistä.
                  
               
                     (4)
                  
                  
                     Kansainvälisiä tilinpäätösstandardeja antava elin International Accounting Standards Board (IASB) julkaisi 28 päivänä toukokuuta 2020 Covid-19:ään liittyvät vuokrahelpotukset (Muutos IFRS 16:een Vuokrasopimukset).
                  
               
                     (5)
                  
                  
                     IFRS 16:een tehdyllä muutoksella annetaan valinnaisia, tilapäisiä covid-19:ään liittyviä helpotuksia toiminnan tueksi vuokralle ottajille, jotka hyötyvät vuokranmaksuvapaista, vähentämättä kuitenkaan yritysten ilmoittamien taloudellisten tietojen merkityksellisyyttä ja hyödyllisyyttä. Kuultuaan Euroopan tilinpäätösraportoinnin neuvoa-antavaa ryhmää (EFRAG) komissio katsoo, että muutos IFRS 16:een täyttää asetuksen (EY) N:o 1606/2002 3 artiklan 2 kohdassa säädetyt hyväksymisperusteet.
                  
               
                     (6)
                  
                  
                     IASB asetti IFRS 16:een tehtyjen muutosten voimaantulopäiväksi 1 päivän kesäkuuta 2020. Tämän asetuksen säännöksiä olisi näin ollen sovellettava taannehtivasti, jotta voidaan varmistaa oikeusvarmuus kyseeseen tulevien liikkeeseenlaskijoiden osalta sekä yhdenmukaisuus muiden asetuksessa (EY) N:o 1126/2008 vahvistettujen tilinpäätösstandardien kanssa.
                  
               
                     (7)
                  
                  
                     Kun otetaan huomioon tämän covid-19:ään liittyvän, toiminnan tueksi myönnettävän helpotuksen kiireellisyys, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
                  
               
                     (8)
                  
                  
                     Sen vuoksi asetusta (EY) N:o 1126/2008 olisi muutettava.
                  
               
                     (9)
                  
                  
                     Tässä asetuksessa säädetyt toimenpiteet ovat tilinpäätöskysymysten sääntelykomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EY) N:o 1126/2008 liitteessä kansainvälinen tilinpäätösstandardi IFRS 16 Vuokrasopimukset tämän asetuksen liitteen mukaisesti.
         
         
            2 artikla
            Yritysten on sovellettava 1 artiklassa tarkoitettuja muutoksia viimeistään1 päivästä kesäkuuta 2020 alkaen 1 päivänä tammikuuta 2020 tai sen jälkeen alkaneisiin tilikausiin.
         
         
            3 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä lokakuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EYVL L 243, 11.9.2002, s. 1.
         
            (2)  Komission asetus (EY) N:o 1126/2008, annettu 3 päivänä marraskuuta 2008, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti (EUVL L 320, 29.11.2008, s. 1).
      
      
         
            LIITE
            Covid-19:ään liittyvät vuokrahelpotukset
            Muutos IFRS 16:een
            Muutos IFRS 16:een Vuokrasopimukset
            
            Lisätään kappaleet 46A, 46B, 60A, C1A, C20A ja C20B. Lisätään uusi otsikko ennen kappaletta C20A. Lukemisen helpottamiseksi kappaleita ei esitetä alleviivattuina.
            VUOKRALLE OTTAJA
            
               Arvostaminen
            
            
               
                  Myöhempi arvostaminen
               
            
            
               Vuokrasopimuksen muutokset
            
            
                     
                        46A
                     
                     
                        Vuokralle ottaja voi käytännön apukeinona valita, ettei se arvioi, onko kappaleen 46B mukaiset ehdot täyttävä vuokrahelpotus vuokrasopimuksen muutos. Tämän valinnan tekevän vuokralle ottajan on käsiteltävä vuokrahelpotuksesta aiheutuvat vuokrien muutokset kirjanpidossaan samalla tavalla kuin se käsittelisi muutoksen tätä standardia soveltaen, jos kyseinen muutos ei olisi vuokrasopimuksen muutos.
                     
                  
                     
                        46B
                     
                     
                        Kappaleessa 46A esitetty käytännön apukeino koskee vain vuokrahelpotuksia, jotka ovat välitön seuraus covid-19-pandemiasta, ja on sovellettavissa vain, jos kaikki seuraavat ehdot täyttyvät:
                        
                                    a)
                                 
                                 
                                    vuokrien muutoksesta seuraa tarkistettu vuokrasopimuksen mukainen vastike, joka on olennaisilta osin sama tai pienempi kuin vuokrasopimuksen mukainen vastike välittömästi ennen muutosta;
                                 
                              
                                    b)
                                 
                                 
                                    vuokrien mahdollinen vähennys vaikuttaa vain maksuihin, jotka alun perin erääntyvät 30.6.2021 tai sitä ennen (vuokrahelpotus täyttäisi tämän ehdon esimerkiksi, jos se johtaa pienempiin vuokriin 30.6.2021 tai sitä ennen ja suurempiin vuokriin, jotka jatkuvat pidemmälle kuin 30.6.2021); ja
                                 
                              
                                    c)
                                 
                                 
                                    vuokrasopimuksen muihin ehtoihin ei tule tosiasiallista muutosta.
                                 
                              
                  
               Tilinpäätöksessä esitettävät tiedot
            
            
                     
                        60A
                     
                     
                        Jos vuokralle ottaja soveltaa kappaleen 46A mukaista käytännön apukeinoa, sen on esitettävä tilinpäätöksessään:
                        
                                    a)
                                 
                                 
                                    että se on soveltanut käytännön apukeinoa kaikkiin kappaleen 46B mukaiset ehdot täyttäviin vuokrahelpotuksiin tai, jos se ei ole soveltanut käytännön apukeinoa kaikkiin tällaisiin vuokrahelpotuksiin, esitettävä informaatiota niiden sopimusten luonteesta, joihin se on soveltanut käytännön apukeinoa (ks. kappale 2); ja
                                 
                              
                                    b)
                                 
                                 
                                    raportointikaudelta tulosvaikutteisesti kirjattu vuokrien muutoksia kuvastava määrä niistä vuokrahelpotuksista, joihin vuokralle ottaja on soveltanut kappaleen 46A mukaista käytännön apukeinoa.
                                 
                              
                  
               
                  
                     Liite C
                  
                  
                     Voimaantulo ja siirtymäsäännöt
                  
                  VOIMAANTULO
                  
                           
                              C1A
                           
                           
                              Toukokuussa 2020 julkaistulla asiakirjalla Covid-19:ään liittyvät vuokrahelpotukset lisättiin kappaleet 46A, 46B, 60A, C20A ja C20B. Vuokralle ottajan on sovellettava kyseistä muutosta 1.6.2020 tai sen jälkeen alkavilla tilikausilla. Aikaisempi soveltaminen on sallittua, myös tilinpäätöksessä, jota ei 28.5.2020 ole hyväksytty julkaistavaksi.
                           
                        SIIRTYMÄSÄÄNNÖT
                  
                     Covid-19:ään liittyvät vuokrahelpotukset vuokralle ottajalla
                  
                  
                           
                              C20A
                           
                           
                              Vuokralle ottajan on sovellettava asiakirjaa Covid-19:ään liittyvät vuokrahelpotukset (ks. kappale C1A) takautuvasti kirjaamalla muutoksen soveltamisen aloittamisesta aiheutuva kertynyt vaikutus kertyneiden voittovarojen (tai muun oman pääoman erän sen mukaan kuin on asianmukaista) alkusaldon oikaisuksi sen tilikauden alussa, jolla vuokralle ottaja soveltaa muutosta ensimmäisen kerran.
                           
                        
                           
                              C20B
                           
                           
                              Raportointikaudella, jolla vuokralle ottaja soveltaa ensimmäisen kerran asiakirjaa Covid-19:ään liittyvät vuokrahelpotukset, sen ei tarvitse esittää IAS 8:n kappaleessa 28(f) vaadittavia tietoja.